Koste van data sal vanjaar verminder, sê ministerFoto: Pixabay.com Ebrahim Patel, minister van ekonomiese ontwikkeling, het vroeër vandeesweek in die parlement in Kaapstad gesê die regering sal vanjaar spesiale aandag daaraan gee om die koste van data te verminder. Patel het gesê Suid-Afrika gaan binnekort sy vierde industriële revolusie beleef – en dat die regering strategieë rakende dié revolusie sal afhandel om sy vennootskappe met universiteite, navorsingsinstellings en die privaat sektor verder uit te brei. Volgens sy toespraak, waarin hy onder meer ook gepraat het oor die migrasie van analoog-televisieuitsendings na digitale uitsendings, sal die prys van data daal wanneer die Mededingingskommissie se markondersoek afgehandel is. “Die digitale ekonomie sal ŉ belangrike dryfkrag agter die vierde industriële revolusie wees. Dit sal dus die regering se prioriteit wees om die koste van data vanjaar af te bring,” het hy gesê. Die kommissie het verlede jaar in opdrag van die nasionale tesourie ŉ ondersoek van stapel gestuur om onder meer te bepaal wat die hoë koste van data veroorsaak en hoe die regering dié pryse weer kan verminder. Die kommissie sal ook die prys van data in Suid-Afrika met dié van ander lande vergelyk en kyk of die diensverskaffing aan die gemiddelde standaarde voldoen. Om sodoende die ondersoek af te handel sal die studie onder meer strukturele, gedrags- en regulatoriese faktore in ag neem wat mededinging of prys beïnvloed. Die nasionale tesourie het onder meer ook opdrag gegee dat die kommissie ondersoek instel om te bepaal of verbruikers “uitgebuit” word. Patel het gesê hoë datapryse raak die ekonomie indirek in die sin dat ondernemings in Suid-Afrika toenemend meer op tegnologie begin steun. Die uitslag van die Mededingingskommissie se markondersoek sal in Augustus vanjaar bekend gemaak word.